На основу члана 25. став 1. тачка 4) и став 2. Закона о локалним изборима („Службени гласник РС”, број 14/22),

 Општинска изборна комисија општине Аранђеловац, на седници одржаној 15. фебруара 2022. године, донела је

**О Д Л У К У**

**о обрасцима за подношење изборне листе кандидата**

**за одборнике Скупштине општине Аранђеловац**

**Члан 1.**

 Овом одлуком прописују се назив и изглед образаца потребних за подношење изборне листе кандидата за одборнике Скупштине општине Аранђеловац за изборе расписане за 3. април 2022. године које у складу са законом прописује Општинска изборна комисија.

**Члан 2.**

 Обрасци потребни за подношење изборне листе кандидата за одборнике Скупштине општине Аранђеловац су:

 1) Изборна листа кандидата за одборнике Скупштине општине Аранђеловац (Образац ЛИ-АР-1/2022);

 2) Сагласност кандидата за одборника (Образац ЛИ-АР-2/2022);

 3) Изјава бирача да подржава изборну листу кандидата за одборнике Скупштине општине Аранђеловац (Образац ЛИ-АР-3/2022);

 4) Списак бирача који својим потписима подржавају изборну листу кандидата за одборнике Скупштине општине Аранђеловац (Образац ЛИ-АР-4/2022).

 Обрасци прописани ставом 1. овог члана налазе се у прилогу ове одлуке и њен су саставни део.

**Члан 3.**

 Оверена изјава бирача да подржава изборну листу пуноважна је и када су учињене омашке приликом попуњавања обрасца изјаве ако се са сигурношћу може утврдити којој изборној листи је дата подршка и да је изјаву оверио надлежни орган.

**Члан 4.**

 Изјаве бирача да подржавају изборну листу и списак тих бирача морају бити сложени по азбучном реду презимена бирача. Списак бирача који су потписали поднете изјаве да подржавају изборну листу у електронском облику садржи и податке о овлашћеном оверитељу (име и презиме јавног бележника, општинска односно градска управа или основни суд, судска јединица или пријемна канцеларија основног суда).

**Члан 5.**

 Документа која подносилац изборне листе доставља Општинској изборној комисији приликом подношења изборне листе, осим докумената сачињених према обрасцима из члана 2. ове одлуке, сачињавају се у складу са чл. 64. и 65. Закона о избору народних посланика и чланом 42. став 1. тач. 5, 6, 7, 9. и 11. Закона о локалним изборима.

**Члан 6.**

 Ова одлука се објављује на веб-презентацији Републичке изборне комисије.

 Ова одлука ступа на снагу даном објављивања.

Број 013-8-2/2022

У Аранђеловцу, 15. фебруара 2022. године

**ОПШТИНСКА ИЗБОРНА КОМИСИЈА**

 ПРЕДСЕДНИК

Снежана Анић, дипл. правник